Belval Plaza

Belval Plaza ass den Numm vun zwéi Gebaikomplexer um Belval, südlech a westlech vun der Place de l'Académie, net wäit ewech vun der Rockhal.

Ronn 250 Milliounen Euro soll d'Realisatioun kascht hunn. Bauhär war d'Belval Plaza Holding, eng 2005 gegrënnt Joint Venture vu Bouwfonds Financiering Participates (Grupp ABN Amro) an der Immobiliegesellschaft Multiplan. 2006 gouf Bouwfonds un d'Immobilebranche SNS Reaal vun der hollännescher Bank SNS verkaaft. Am Oktober 2009 huet Multiplan ugekënnegt, sech aus dem Projet zeréckzezéien an eng Plainte op Schuedenersaz géintiwwer SNS gemaach, well se hir Ofmaachungen net agehalen hätt. SNS war zanterhier den eenzege Aktionär vun der Belval Plaza Holding.Michèle Sinnen: "White Elephant?" d'Lëtzebuerger Land, 5.10.2012; land.lu (gelies de 25.10.2012) Nodeem SNS Reaal den 1. Februar 2013 verstaatlecht gouf,"Netherlands nationalizes SNS Reaal at cost of $5 billion." reuters.com, 01.02.2013. 
huet Belval Plaza deemno dem hollännesche Staat gehéiert. Am Mäerz 2020 gouf bekannt, datt Firce Capital, zesumme mat aneren Investisseure wéi Savile Capital a Rebus, de Belval Plaza kaaft hätt."Firce Capital acquiert le centre commercial Belval Plaza au Luxembourg." Pressecommuniqué op corporatenews.lu, 10.03.2020.

Belval Plaza 1 ëmfaasst op 71.400 m2 91 Appartementer. Méi spéit sollt do en Tuerm mat 12 Stäck an 8.800 m2 Büroe bäikommen, wat  nach ëmmer net de Fall ass. Déi éischt kommerziell Aktivitéite sinn de 25. Oktober 2008 mat engem Saturn ugelaf. Eng Woch méi spéit koumen nach aner Butteker dobäi. Am Plaza 1 ass weiderhin e Multiplex-Kino, den Kinepolis Belval (bis Juni 2013 CineBelval, an dono, bis Enn 2016, Utopolis Belval genannt), mat am Ganze 1.520 Sëtzer a siwe Säll. D'Appartementer op den ieweschte Stäck sinn am November 2009 hire Proprietären iwwergi ginn."Belval Plaza 1: Di éischt Leit kruten hire Wunnengsschlëssel." rtl.lu 10.11.2009, 07:19 - Fir d'lescht aktualiséiert: 10.11.2009, 09:09.

Am Abrëll/Mee 2011, zwee Joer méi spéit wéi ufanks geplangt, war Belval Plaza 2 fäerdeggestallt, mat op 61.250 m2 Geschäfter (dorënner e Supermarché, dee schonn den 22. September 2010 opgaange war"Le 37e Delhaize ouvre ses portes à Esch-Belval." paperjam.lu, 23.09.2010.) an Appartementer."Belvalplaza: Die Firma antwortet." tageblatt.lu, 06/07/2010, 10:46.

Enn 2024 waren 89 Geschäfter am Belval Plaza ze fannen, wouran ëm déi 570 Leit schaffen.Christophe Lemaire: " 'Au Belval Plaza, le plus grand flux passant du Luxembourg'." virgule.lu, 01.10.2024.

 Zougang 
Belval Plaza ass iwwer Esch-Raemerech an un d'Stroossennetz ugeschloss a steet eng 30 Meter vun der Gare Belval-Université ewech. Dës ass mat enger Passerell iwwer d'Schinnen ewech direkt mam Gebai Nummer 1 verbonnen. Eng weider Passerell verbënnt um Niveau vum 1. Stack de Plaza 1 mam Plaza 2.

 Literatur 
 Michèle Sinner: "Immobilienkrimi." in: d'Lëtzebuerger Land Nr.4, 25. Januar 2013, S.10.

 Um Spaweck 
 Informatiounen iwwer de Projet "Belval-Plaza" op der Websäit vun "Agora"
 Offiziell Säit vum "Belval-Plaza"

Galerie - Bauphasen

Kategorie:Belval
Kategorie:Bauwierker 2008
Kategorie:Bauwierker 2010
Kategorie:Akafszentren zu Lëtzebuerg